SAL se sakeredders 'moet met LP's kom praat' | Netwerk24
Deur Philda Essop 22 Januarie 2020 16:13
Die sakereddingspraktisyns van die Suid-Afrikaanse Lugdiens (SAL) sal genooi word om 'n voorlegging oor hul planne aan LP's te doen.
Dit kom nadat die SAL Dinsdag 19 plaaslike en internasionale vlugte gekanselleer het te midde van samewerking tussen hom en die nasionale tesourie om 'n reddingsboei vir die lugdiens te kry.
Khaya Magaxa, voorsitter van die parlementêre portefeuljekomitee oor openbare ondernemings, het Woensdag in 'n verklaring gesê die komitee sal die sakereddingspraktisyns nooi om oor hul planne en programme vir die SAL te kom praat.
Khaya Magaxa, voorsitter van die parlementêre portefeuljekomitee oor openbare ondernemings.Foto: MELINDA STUURMAN
Die SAL het Maandag nog aangedui dat sy bedrywighede soos normaal voortgaan ten spyte daarvan dat hy teen Sondag nog nie die R2 miljard van die regering, wat hy dringend ingevolge 'n ooreenkoms vir sy sakeredding benodig, kon kry nie.
Die lugdiens is verlede jaar onder sakeredding geplaas.
Magaxa het gesê die komitee vereis 'n weldeurdagte strategie in plaas van 'n benadering wat op 'n ad hoc-grondslag of deur krisisse gelei word. Die komitee sal 'n benadering bespreek wat gesprekke met verskillende rolspelers sal insluit om die SAL se uitdagings te takel.
Cope het Dinsdag op sy beurt gevra dat die regering dringend geld beskikbaar stel om die SAL in die lug te hou.
"Ons moet in dieselfde asem sê dat reddingsboeie nie volhoubaar is nie en stopgesit moet word."
Die party glo die enigste manier om die SAL aan die gang te hou is dat die staat 60% van sy aandeel aan die private sektor verkoop; geld moet ook beskikbaar gestel word om werkers by te staan wat in die onafwendbare herstrukturering en heropleiding negatief geraak sal word.
Die DA het Dinsdag reeds aangedui dat hy aan die sakereddingspraktisyns sal skryf om oop kaarte met Suid-Afrikaners te speel en te erken dat die lugdiens nie omgedraai kan word nie.
Alf Lees, DA-LP, sê in 'n verklaring dié praktisyns moet dringend by die howe aansoek doen dat die SAL gelikwideer word.
"Die SAL is bankrot en is al lank in dié posisie. Sy skuld beloop tot R20 miljard. Hy het geen kontantreserwes nie en is nie in staat om sy huidige verpligtinge (insluitend salarisse) na te kom nie en benodig steeds meer reddingsboeie wat deur belastingbetalers gefinansier word."